Heritage Malta għandha bejn 35 sit u mużew madwar Malta u Għawdex, b'uħud saħansitra taħt l-ilma. Iżda minkejja dan il-patrimonju li hu mogħni bih pajjiżna, il-pandemija naffret wieħed mill-akbar klijenti tal-aġenzija li huwa t-turist, u biex tagħmel tajjeb għal dan in-nuqqas ħadmet fuq strateġija biex is-siti tagħha jibqgħu jattiraw lejhom viżitaturi virtwalment. Is-siti u l-mużewijiet ta' Heritage Malta huma sors t'introjtu importanti għall-aġenzija. Naturalment bl-effetti tal-Covid dan id-dħul kważi sfaxxa, tant li skont figuri miksuba minn TVM dan id-dħul naqas bi 80% fl-2020. F'intervista ma' Television Malta, il-Kap Eżekuttiv Noel Zammit stqarr li l-pandemija bidlet il-mod kif topera l-aġenzija, tant li ż-żjarat fiżiċi nbidlu f'inizjattivi virtwali. "Eżempju nedejna s-sena l-oħra l-online shop ta' HM fejn qed inbiegħu prodotti repliki onlajn u kien suċċess kbir … hemm għandna webinars fejn minn jattendi jħallas miżata zgħira biex ikun jista' jara dokumentarju, sforz kompletament intern bl-inqas spejjeż, u għamilna solistice u fenomeni li jiġru kull staġun fl-Imnajdra, esperimentajna u għamilnihom live streaming onlajn dawn il-fenomeni, u kien hemm konkorrenza kbira, rajna mas-70 elf viżitatur kull darba. Mill-Amerika, Mill-Asja, Ġermanja Afrika, minn kullimkien jarawna." Mistoqsi dwar l-iskema tal-passaporti kulturali ta' Heritage Malta, is-Sur Zammit qal li minkejja ċ-ċirkostanzi, iċ-ċifri huma inkoraġġanti, hekk kif is-sena li għaddiet il-passaport tal-istudenti intuża kważi 20 elf darba, bl-aktar siti popolari li daħlu fihom huma it-Tempji tal-Ġgantija f'Għawdex u Għar Dalam fejn sar programm ta' restawr estensiv. Min-naħa l-oħra qal li l-passaport tal-anzjani intuża 7,600 darba. Mistoqsi dwar il-proġetti ta' restawr li qed isiru minn Heritage Malta, is-Sur Zammit semma x-xogħol fil-Palazz tal-Gran Mastru li qed isir b'investiment ta' madwar €28 miljun. "Dan huwa proġett importanti ħafna għax qed jitratta palazz tal-Granmastru, wieħed mill-ikbar, jekk mhux l-ikbar palazz, u huwa proġett ta' importanza nazzjonali u internazzjonali. L-ewwel fażi se titlesta lejn l-aħħar ta' 22." Semma wkoll ir-restawr estensiv li jinsab għaddej fil-Main Guard, fil-Kanċellerija tal-Palazz tal-Inkwiżitur, fil-Mużew Marittimu u f'Villa Gwardamanga. Mistoqsi dwar ix-xogħolijiet fil-MUŻA is-Sur Zammit qal li nfetħu ħames swali ġodda għall-pubbliku fosthom Sala Mattia Preti waqt li żied li dan il-mużew kontinwament joffri xi ħaġa ġdida għall-viżitaturi.